ועדת החינוך, התרבות והספורט, כנסת 18, פרוטוקול מספר 146, 2010-01-25 11:00

זבולון אורלב: מורי ורבותי, קיבלתי פנייה מחבר המועצה המקומית מבשרת ציון, מוטי חזיזיה.

זבולון אורלב: למען הגילוי הנאות הוא מכהן כנבחר מטעם המפד"ל וגם אני חבר באותה מפלגה.

זבולון אורלב: הוא פנה וטען שהמועצה דורשת מימון להסעות לצורך קיום חוק חינוך חובה, שלא כחוק ולא כדין, ועל פניה נראתה לי הפנייה ראויה לדיון, שכן אין זה הדיון הראשון שאנחנו מקיימים בגין בעיית הסעות.

זבולון אורלב: רק לפני שבועות ספורים, נדמה לי, קיימנו דיון דומה על שינוי בהסעות בתחום עיריית ירושלים, וגם בקדנציות קודמות קיימנו- - - דודו לוי, שלום, אפשר לברך אותך?

זבולון אורלב: פעם ראשונה שאתה בתפקיד החדש?

דודו לוי: עוד לא, זה מילוי מקום.

זבולון אורלב: קיימנו דיון, ואני לא יכול לומר שיצאנו שבעי רצון ממנו, אבל לפחות, הנושא עלה על סדר-היום, ואם אינני טועה גם היו כמה שינויים בעקבות דיון עם עיריית ירושלים, שגם שם העירייה, באופן חד-צדדי, החליטה לעשות שינויים שלא בהסכמת משרד החינוך ולא על דעת משרד החינוך.

זבולון אורלב: כך העידה בפנינו קודמתך, שושנה ימין, שזו היתה לה הישיבה האחרונה כאן, ונפרדנו ממנה באותה ישיבה בכבוד.

זבולון אורלב: אני מציע שנאפשר למר חזיזה, שכאמור עורר את העניין והעלה אותו על סדר-היום, להציג את הנושא, ולאחר מכן נבקש גם מהרשות המקומית, כמובן, וגם מנציגי משרד החינוך שנמצאים כאן להתייחס.

זבולון אורלב: הזמנתי גם את ראש המועצה, מר שמם.

בועז כהן: אני ממלא מקומו.

זבולון אורלב: הזמנתי את מר שמם לישיבה, ובדרך כלל בישיבות כאלה נוהגים ראשי הרשויות המקומיות לבוא, והוא, משיקולם שלו, ואינני יודע מה סיבתם, לא קיבלנו הסבר בכתב, החליט לא לבוא.

זבולון אורלב: קיבלנו הודעה שהוא לא ישתתף בישיבה, אלא ישלח את ממלא מקומו.

זבולון אורלב: רק ראוי לציין את הדבר הזה, כי מן הראוי שראש המועצה יתאים את עצמו ללוח-הזמנים של הוועדה, וכך נוהגים ראשי הרשויות המקומיות שמכבדים מאוד את כל ועדות הכנסת, ולא רק את ועדת החינוך.

זבולון אורלב: מר חזיזה, בבקשה, והכול בתמציתיות.

מוטי חזיזה: קודם כול , גם אני מצטרף למר אורלב בעניין ראש המועצה.

מוטי חזיזה: ראש המועצה היה אמור לבוא, צר לי שהנושא כנראה לא מספיק חשוב לו.

זבולון אורלב: אני לא יודע אם הוא היה אמור לבוא, על כל פנים הוא הוזמן.

מוטי חזיזה: צר לי שהנושא לא מספיק חשוב לו והוא לא פינה מהלו"ז שלו להגיע לישיבה החשובה הזאת.

מוטי חזיזה: יש שתי סוגיות במערך ההסעות של מבשרת ציון שהייתי רוצה להתמקד בהן.

מוטי חזיזה: קודם כול, בהסעות של החינוך הממלכתי, ואחר כך בחינוך הממלכתי-דתי, ומבחינתי זה הנושא העיקרי.

מוטי חזיזה: קצת רקע כללי על מבשרת: היא חצויה על-ידי כביש ירושלים-תל-אביב, צדו הצפוני של היישוב מאוכלס באוכלוסייה המוגדרת כמעמד סוציו-אקונומי בינוני עד גבוה, ובצדו הדרומי של הכביש ממוקמת רוב האוכלוסייה במעמד הנמוך.

מוטי חזיזה: שכונה י"א מנותקת לגמרי מהיישוב, היא מחוברת רק באמצעות כביש ירושלים-תל-אביב.

מוטי חזיזה: רכס חלילים זו שכונה שנושקת לגדר הביטחון שמפרידה בין השטח הישראלי לזה שמוגדר פלסטיני.

מוטי חזיזה: מבשרת ציון, כהחלטה, חרתה על דגלה את האינטגרציה כמוטיב עיקרי לחינוך של כל האוכלוסייה ההטרוגנית וקבעו בתי ספר במקומות מסוימים, בהתחייבות ששאר התלמידים יבואו בהסעה ויוסעו למקום עיקרי אחד, מתוך הבנה ומתוך חשיבות האינטגרציה.

מוטי חזיזה: לגבי החינוך הממלכתי-דתי, שזה מה שחשוב לי, אני מאמין שאחרים ידברו על החינוך הממלכתי הרגיל – במבשרת ציון היו בעבר שני בתי ספר ממלכתיים-דתיים, האחד בקסטל, בשכונה בצד הדרומי של הגדר והאחד בצד הצפוני של הגשר, במבשרת.

מוטי חזיזה: האוכלוסייה הדתי מהווה כ-20% מתושבי היישוב, כך שבעבר היו שני בתי ספר חזקים ורציניים ביישוב.

מוטי חזיזה: בין השנים 1999 ל-2002 לא השכיל משרד החינוך לקחת אחריות ולמצוא מנהל שיוכל לטפל באוכלוסייה התורנית, ובשנים הנ"ל התחלפו שלושה מנהלים.

מוטי חזיזה: אין יציבות בבתי הספר, וכתוצאה מכך בית ספר אחד נסגר, ונשאר רק בית ספר אחד פעיל.

מוטי חזיזה: בבית הספר הזה 170 תלמידים, הוא היה מאוד הומוגני.

מוטי חזיזה: לצערי, הוא לא הצליח.

מוטי חזיזה: בשנת 2006 התקבלו תוצאות המיצב במקצועות חשבון, אנגלית והבנת הנקרא בציון נכשל.

מוטי חזיזה: בשנת 2007 התמנה מנהל חדש, לכיתה א' נרשמו רק חמישה תלמידים, בכל זאת המועצה התגייסה והפעילה כל הזמן כל מיני פרויקטים כדי להמשיך להפעיל את בית הספר ולנסות שיהיה בית ספר חדש ומצליח.

מוטי חזיזה: ב-2008 לא נפתחה שנת הלימודים.

מוטי חזיזה: היתה התחייבות שכל תושבי היישוב יועברו לבתי ספר אחרים בירושלים, במטרה שמשנת התש"ע, שזו תחילת השנה הזאת, להקים בית ספר חדש וצומח מכיתה אל"ף, ושבית הספר יחזק את תושבי היישוב, בית ספר דתי.

מוטי חזיזה: בינתיים המענה הוא רק בירושלים.

מוטי חזיזה: סגירת בית הספר יצרה מצב שבו כ-120 תלמידים, מכיתות בי"ת עד וי"ו, הנאלצים ללמוד בבתי ספר ממלכתיים-דתיים בירושלים ובבית שמש.

מוטי חזיזה: הלימוד במסגרות האלה מחייב הוצאות החורגות מן המקובל במבשרת ציון.

מוטי חזיזה: בעוד שבמבשרת ציון נגבים תשלומים מהורים של כ-1,000 שקלים, בבתי הספר בירושלים הסכומים מגיעים בין 2,000 ומעלה עד ל-6,000 שקלים לשנת לימוד אחת.

יהודית גידלי: לחינוך הדתי.

מוטי חזיזה: לחינוך הממלכתי משלמים בסביבות 1,000 שקלים.

מוטי חזיזה: לחינוך הממלכתי-דתי נאלצים ההורים לשלם מפי 2.5 עד כמעט פי 6.

מוטי חזיזה: על-פי התחשיבים שעשתה הרשות המקומית עלות ההסעה השנתית לתלמיד הוא סכום של כ-5,300 שקלים, משרד החינוך משתתף חלקית בהוצאה זו, כ-33%.

מוטי חזיזה: כ-2,000 שקלים השתתפות זה מה שמשרד החינוך מממן, כל השאר אמור ליפול על הרשות המקומית.

זבולון אורלב: משרד החינוך מממן רק 33% מההסעות?

ניר גולן: 1,900 שקלים.

בועז כהן: הוא לא מממן אחוז, הוא ממן סכום.

זבולון אורלב: אני יודע שההסדר עם השלטון המקומי - תיכף נשמע - שהוא צריך לממן 50%.

זבולון אורלב: כבר ראיתי את תנועת ראשו החיובית של דודו לוי, ממלא מקום ראש אגף ההסעות.

מוטי חזיזה: הפרופיל של המשפחות הבוחרות בזרם הממלכתי-דתי אלה משפחות שהכנסת ההורים היא מתחת לממוצע הארצי, האוכלוסייה יותר חלשה, וכבר אמרתי, שהם נדרשים לשלם הרבה יותר כסף לעיריית ירושלים מאשר מה שהיו משלמים במבשרת בחינוך הממלכתי, ואלה משפחות שבהן מספר הילדים גבוה באופן משמעותי, יש יותר ילדים בכל משפחה לעומת הממוצע הארצי.

מוטי חזיזה: ביקשתי לכנס את הוועדה לעניין הזה.

מוטי חזיזה: מאוד חשובים לי כל הדברים האלה, ואחד מהם, זו דרישת התשלום, שמהווה נטל מאוד כבד.

מוטי חזיזה: לדרוש מהם עוד 800 שקלים בשנה עבור הסעות, זה משהו שהוא כמעט בלתי אפשרי.

מוטי חזיזה: בחינוך הממלכתי, כשדרשו 800 שקלים לשנה, רק 30% הסכימו לשלם ו-70% לא משלמים.

זבולון אורלב: אתה מדבר על הזרם הממלכתי בתוך היישוב.

מוטי חזיזה: בתוך היישוב שילמו רק 35% מכלל המוסעים בשנה האחרונה.

זבולון אורלב: אלה הסעות שנעשות משום שזה עובר את המרחקים שכתובים בחוזר מנכ"ל?

מוטי חזיזה: כן.

זבולון אורלב: מה עושים אלה שלא משלמים?

ניר גולן: הולכים ברגל.

מוטי חזיזה: תחבורה ציבורית והסעות עצמאיות.

זבולון אורלב: מי מממן את התחבורה הציבורית, התלמידים?

מוטי חזיזה: כן.

מוטי חזיזה: אני רוצה להדגיש שיש מספר בעיות בנושא הזה בחינוך הממלכתי הדתי, שאין להן מענה.

מוטי חזיזה: קודם כול, אין בית ספר ממלכתי-דתי ראוי ביישוב.

מוטי חזיזה: אין בית ספר להורים האלה ביישוב, אין לנו שום מענה.

מוטי חזיזה: במבשרת ציון אין מענה כמעט לשום דבר דתי, מבתי כנסת, חוגים, גנים.

זבולון אורלב: אין בתי כנסת?

מוטי חזיזה: יש מחסור מאוד חריף בבתי כנסת בשכונות החדשות.

מוטי חזיזה: התושב הדתי משלם ארנונה והוא לא מקבל שום דבר - אין לו בית ספר, אין לו חינוך, יש בעיה חמורה בגנים.

דוד שרביט: באנו לוועדת החינוך.

מוטי חזיזה: אני מתאר בצורה כללית.

מוטי חזיזה: יש בעיה בכלל לתושב הדתי - תנועות הנוער מתחת לכל ביקורת בציבור הדתי, אבל הבעיה הכי קשה, שאין כל חינוך דתי ראוי ביישוב, חוץ מכיתה אל"ף שפתחנו השנה, ובעזרת השם אני מקווה שהיא תצליח.

מוטי חזיזה: עלויות ההגעה לירושלים הן גבוהות הרבה יותר, כפי שאמרתי, במקום 1,000 שקלים שאמורים לשלם הורים ביישוב בחינוך הממלכתי, הם נדרשים מפי 2.5 עד כמעט פי 6.

מוטי חזיזה: בירושלים, תלמידי היישוב שלנו שנדרשים ללמוד שם מופלים לרעה בכך שהורים שרוצים לרשום את ילדיהם לכיתה אל"ף צריכים לחכות עד שהרישום ייעשה בירושלים, ורק אז מקבלים את תושבי החוץ.

זבולון אורלב: מרגע שפתחו רישום לכיתה אל"ף, אני מבין שכבר אין צורך שייסעו לירושלים.

מוטי חזיזה: כרגע זה נכון.

מוטי חזיזה: אני מתאר מה היה המצב.

זבולון אורלב: משפחה שעכשיו עוברת למבשרת, ויש להם ילד בכיתה בי"ת, ורוצה לרשום את הילד לחינוך ממלכתי-דתי בכיתה בי"ת, אתה אומר שעיריית ירושלים אומרת: על בסיס מקום פנוי.

זבולון אורלב: קודם כול תושבי ירושלים.

זבולון אורלב: אם יהיה מקום, הסרח העודף ניתן למבשרת, נעשה טובה.

זבולון אורלב: זה מה שאתה אומר?

מוטי חזיזה: כן.

יהודית אייזנר: שכבה מסוימת לומדת באותו בית ספר?

מוטי חזיזה: לא, הם מחולקים לארבעה-חמישה בתי ספר.

יהודית אייזנר: ההסעה עושה טיול מבית ספר לבית ספר?

מוטי חזיזה: יש כמה מוקדים של הסעות.

מוטי חזיזה: יש אלה שנרשמו לקרית-משה, ל"נעם", יש אלה שרשומים בהר נוף, יש אלה שנרשמו לרמות, ויש כמה בתי ספר אחרים.

מוטי חזיזה: רוב האוכלוסייה הדתית נרשמת, לצערי, לחינוך הממלכתי הרגיל, זאת אומרת, לחילוני.

זבולון אורלב: בגלל ההסעות?

מוטי חזיזה: בגלל ההסעות, בגלל העלויות, בגלל הניתוק החברתי של הוצאת ילדיהם ממבשרת ושליחתם לירושלים.

מוטי חזיזה: היה סיכום לגבי החינוך-הממלכתי, שכאשר מסדרים הסעות ודורשים את הדרישה הזאת מההורים, כל התקציב של ההסעות חוזר חזרה לחינוך.

מוטי חזיזה: בחינוך הדתי הדבר הזה לא קורה.

זבולון אורלב: לא הבנתי.

מוטי חזיזה: כאשר הורה משלם את 800 השקלים האלה בשנה, הובטח לו על-ידי המועצה שה-800 האלה יחזרו חזרה לחינוך שלו – יקנו מחשבים, יעשו שיפוצים, יעשו כל מיני דברים בתמורה לכסף.

זבולון אורלב: הם משלמים עבור הסעה, והמועצה בסכום הזה תקנה להם שירותי חינוך אחרים?

מוטי חזיזה: כן.

זבולון אורלב: זה בכתב, בעל-פה?

ניר גולן: אין התחייבות כזאת.

זבולון אורלב: מדבר מר חזיזה עכשיו.

זבולון אורלב: אני אתן רשות דיבור לכל אחד.

זבולון אורלב: תרשמו לכם נקודות.

מוטי חזיזה: זו האמירה שדובר עליה.

זבולון אורלב: אין אסמכתה.

זבולון אורלב: הלאה.

מוטי חזיזה: עוד שתי נקודות.

מוטי חזיזה: אין שום אלטרנטיבה ראויה של תחבורה ציבורית לחינוך הממלכתי-דתי.

מוטי חזיזה: בעוד החינוך הממלכתי, אם ההורים רוצים שהילד ייסע בתחבורה ציבורית במבשרת, המרחק הוא קצר, הוא צריך לנסוע באוטובוס אחד ומגיע בסופו של דבר לבית הספר, בממלכתי-דתי, תחשבו על ילד מתחת לגיל תשע, שהוא צריך לחצות לבד את הכביש, כשאסור לו על-פי חוק לחצות את הכביש

זבולון אורלב: האוטובוס ממבשרת מגיע רק עד התחנה המרכזית או שהוא גם נוסע בשכונות בירושלים?

מוטי חזיזה: הוא מגיע לתחנה המרכזית בלבד.

זבולון אורלב: כלומר, אין אוטובוס ממבשרת שנכנס פנימה לתוך ירושלים - לרמות, לקרית-משה.

מוטי חזיזה: אין דבר כזה.

זבולון אורלב: כל איש מבשרת שמגיע לירושלים מגיע אך ורק לתחנה המרכזית, ואז מחליף אוטובוס.

מוטי חזיזה: תחשבו על ילד בגיל שבע שיצטרך לנסוע בשני אוטובוסים בתחבורה ציבורית, כאשר זמן הנסיעה ממבשרת ציון לירושלים באוטובוס הוא בערך 40 דקות בבוקר.

מוטי חזיזה: זמן הנסיעה מהתחנה המרכזית בירושלים לבית הספר זה עוד 30 דקות נוספות.

מוטי חזיזה: יוצא מכאן שילד בן שבע נוסע במשך זמן ממושך, הוא מסתובב לבד בתחנה המרכזית בירושלים, חוצה כבישים מסוכנים, ומסכן את נפשו.

מוטי חזיזה: השאלה, האם זו אלטרנטיבה שיכולה להיות ראויה ומקובלת לתלמידים שהוריהם אינם יכולים לשלם את הסכום הזה עבור ההסעות.

זבולון אורלב: מוטי חזיזה, הזמן רץ.

מוטי חזיזה: הייתי מבקש מהוועדה לתת את דעתה לחינוך הממלכתי-דתי, איך לפתור את הבעיה וההוצאות הכספיות הגבוהות, ודבר שני, שהוועדה תקבל החלטה שדרישת התשלום עבור הורים בממלכתי-דתי תיפסק לאלתר.

מוטי חזיזה: תודה רבה.

זבולון אורלב: תודה רבה.

זבולון אורלב: אני רוצה לחדד את הדברים לפני שהרשות המקומית ומשרד החינוך עונים.

זבולון אורלב: להורה יש שתי זכויות בסיסיות: האחת, לבחור את מגמת החינוך, ואין כוח בעולם שיכול לכפות עליו מגמת חינוך שההורה אינו חפץ בה.

זבולון אורלב: אם הוא רוצה מגמת חינוך ממלכתית - חייבים לספק לו מגמת חינוך ממלכתית, ואם הוא רוצה ממלכתית-דתית - חייבים לספק לו.

זבולון אורלב: זו זכות אחת שאיש לא יכול לפגוע בה.

זבולון אורלב: השנייה, מה שאנחנו קוראים לה "הזכות לחינוך חינם".

זבולון אורלב: כלומר, הורה יכול לא לשלם שום תשלום למערכת החינוך, ואם בגלל זה הילד לא ילמד, לא יוכלו לתבוע אותו בגין הפרת חוק חינוך חובה על אי ביקור סדיר - יש פה גם יועץ משפטי של משרד החינוך.

זבולון אורלב: כלומר, הזכות הזאת היא זכות מאוד-מאוד בסיסית.

זבולון אורלב: אי אפשר לחייב הורה, כדי לקיים את חוק חינוך חובה, להוציא כסף.

זבולון אורלב: הורה יכול לומר: אני רוצה חינוך ממלכתי, לא רוצה להוציא כסף.

זבולון אורלב: אז יש כללים של משרד החינוך מה מגיע וכו'.

זבולון אורלב: לצערי, זה לא מעוגן בחוק, אלא מעוגן בהסדרים בין השלטון המקומי לבין משרד החינוך, ובעבר, תתפלאו, הסדרים היו קדושים, היום זה הפך קצת הפקר, כי החוק לא דיבר במפורש על החובה להסיע, אלא אמר: צריך לארגן את ההסעה.

זבולון אורלב: מה שהיה ברור 50 שנה זה, שמי שמארגן את ההסעה, כמובן, גם מממן אותה.

זבולון אורלב: ואכן, יש הסדרים של משרד החינוך באופן כללי, שמממנים 50% מההסעות במועצות המקומיות.

זבולון אורלב: לגבי הערים יש כבר שוני - עיר מבוססת, עיר לא מבוססת, אבל לגבי מבשרת, 50% זה צריך להיות.

זבולון אורלב: לגבי מועצות אזוריות יש הסדרים אחרים, שם זה אפילו מגיע ל-90%, המשרד עוזר לרכוש אוטובוסים צהובים וכדומה.

זבולון אורלב: זה לא המקרה שלנו, אם כי זה כן יכול להיות להיות המקרה שלנו, כי אני מניח שתלמידי הממלכתי-דתי במושב בית מאיר, שהוא המושב הדתי הכי קרוב למבשרת, נדמה לי, יש להם הסדרי הסעה מסוימים.

זבולון אורלב: אני מבטיח לכם ששם שום תלמיד לא משלם שום דבר, הוא מגיע באוטובוס הצהוב לאן שהוא מגיע.

זבולון אורלב: אני כבר לא זוכר לאן הם נוסעים, לירושלים או לשעלבים.

דודו לוי: לנחם, אני חושב.

זבולון אורלב: יכול להיות.

זבולון אורלב: לא דורשים ממנו שום דבר, האוטובוס עוצר במושב, יש איסוף, יש פיזור.

זבולון אורלב: ברשויות המקומיות יש בלגן.

זבולון אורלב: יש שתי זכויות יסוד, שהן מאוד ברורות.

זבולון אורלב: לכן כשקיבלתי את המכתב של מר חזיזה די תמהתי על העניין הזה את עמדתנו נקבע אחרי שנשמע את ההתייחסות של הרשות המקומית.

זבולון אורלב: מי מדבר מטעם הרשות המקומית?

בועז כהן: אני.

זבולון אורלב: אתה ממלא מקום ראש המועצה, ואתה גם ממונה על תיק החינוך, אני רואה.

בועז כהן: נכון מאוד.

זבולון אורלב: ברוך הבא.

בועז כהן: תודה רבה על ההזמנה.

בועז כהן: בראשית דברי אני אתנצל על העובדה שראש המועצה לא יכול היה להגיע, ולא מפאת לוח הזמנים שלו, אלא מסיבות אישיות, והוא בפירוש רצה להגיע.

בועז כהן: אני אפרט יותר לכיוון של כלל היישוב, גם הממלכתי וגם הממלכתי-דתי, אף-על-פי שמוטי חזיזה התייחס--

זבולון אורלב: אלה שני דברים שונים פה.

בועז כהן: --מבחינתנו הם היינו הך בנושא ההסעות.

בועז כהן: קודם כול, אני אסקור את היישוב, כפי שמוטי חזיזה עשה.

בועז כהן: באמת היישוב הוא קוטבי, מרמה סוציו-אקונומית גבוהה מאוד ועד רמה סוציו-אקונומית נמוכה מאוד, כשחלק נכבד מהתושבים שברמה הסוציו-אקונומית הנמוכה נמצא בחלק הדרומי.

בועז כהן: הרשות המקומית, בשנות ה-90, החליטה לבנות את כל בתי הספר היסודיים, כולל חטיבת הביניים בצד הצפוני של היישוב, וזה לצורך אינטגרציה.

בועז כהן: מובן שזה יוצר את הצורך בהסעות.

בועז כהן: נוסיף עוד, שביישוב קיימות שכונות מרוחקות, מרוחקות יותר מהרגיל בירושלים, זאת אומרת, הן מעבר לכביש מס' 1 אפילו, ואין לנו הסדרי תחבורה נאותים - ילדים צריכים לעבור את כביש מס' 1 על מנת להגיע לבתי הספר היסודיים.

בועז כהן: צוין פה שהאוכלוסייה הדתית מהווה כ-20%.

בועז כהן: את המספרים האלה לא בדקתי, מה שברור לי שיש לנו כ-5,000 ילדים ביישוב, ומתוכם כ-2,000 ילדים בחינוך היסודי, ואנחנו מדברים על בערך 120 ילדים בחינוך הממלכתי-דתי.

בועז כהן: זה לא אומר שאנחנו לא מחויבים להם בדיוק כמו לכל ילד אחר, ומיד אפרט מה הרשות עושה על מנת לתת להם את אותם שירותים, את אותן הזדמנויות, בדיוק כמו לתלמיד בבית הספר הממלכתי הרגיל.

בועז כהן: עוד מספר עובדות.

בועז כהן: מבשרת ציון כיישוב, למרות המעמד הסוציו-אקונומי הגבוה שהוא מוגדר, תחת חשב מלווה.

בועז כהן: יש לנו בעיות תקציביות קשות מאוד, יש לנו קושי לממן, גם נושאים חינוכיים וגם נושאים אחרים.

בועז כהן: למרות זאת, בשנים האחרונות מימנו גם תלמידים שלא יכלו לשלם.

בועז כהן: אף-על-פי שהגדרנו חד-משמעית תלמידים שצריכים לשלם, זכאים ולא זכאים, הסענו אותם מתוך הכרה בצורך, שאין לנו ברירה.

בועז כהן: אם אני אביא לדוגמה ילד שגר בשכונת עין-חמד, שזה מעבר לכביש מס' 1, אין לו דרך להגיע, אלא באמצעות הסעה, או באמצעות שני אוטובוסים.

בועז כהן: אין הסדרי תחבורה ציבורית נאותים לגבי הממלכתי, מיד אני אתייחס גם לממלכתי-דתי.

זבולון אורלב: מעין חמד הוא צריך להגיע בשני אוטובוסים?

בועז כהן: תלוי לאיזה בית ספר הוא צריך להגיע.

בועז כהן: אם לא תהיה לו הסעה, הוא יצטרך להגיע לבית ספר שלו, יכול להיות, עם שני אוטובוסים.

זבולון אורלב: למה לא תרשום אותו בבית ספר שאזור הרישום שלו במרחק אוטובוס אחד.

זבולון אורלב: למה לך לרשום אותו לבית ספר במרחק של שני אוטובוסים?

בועז כהן: בכל מקרה, באזורי הרישום הוא חייב להגיע לחלק הצפוני של היישוב.

בועז כהן: אם הוא רוצה לנסוע באוטובוס, הוא ירד במקום שבו הוא יצטרך לחצות כבישים ראשיים.

בועז כהן: לא ראינו לנכון לשלוח ילדים קטנים ללא הסעה מסודרת על-ידי הרשות.

בועז כהן: כפי שאמרתי, אנחנו נמצאים בקשיים.

בועז כהן: אם אנחנו לוקחים את העלויות של התלמידים שמוסעים, אנחנו מדברים על כ-800 ילדים מוסעים בבתי הספר היסודי ממלכתי, עלות של כ-2,500 שקלים, אנחנו מדברים על סכום- - -

זבולון אורלב: אלה זכאים?

בועז כהן: סליחה, 280 זכאים לפי חוק, ועוד כ-520, לא זכאים.

בועז כהן: כשאנחנו מדברים על הקריטריונים, משרד החינוך מעלה את המרחקים מדי פעם.

בועז כהן: וכרגע אנחנו מדברים על 3.5 ק"מ.

דודו לוי: אני לא יודע מאיפה אתה ממציא את זה.

זבולון אורלב: אין מספר כזה.

ניר גולן: ב-2003 היה ניסיון.

זבולון אורלב: אין ניסיון כזה.

זבולון אורלב: אל"ף, בי"ת, גימ"ל ודל"ת זה 2 ק"מ, ה"א ומעלה זה שלושה ק"מ.

בועז כהן: כאשר מדברים על ילד שגר ביישוב עין-חמד, והוא בכיתה דל"ת, הוא לא זכאי.

בועז כהן: הוא לא זכאי, אבל אני לא יכול לשלוח ילד כזה שלא בהסעה.

בועז כהן: אם אנחנו מדברים על עלות של 2,500 שקלים לתלמיד, כפול 800 תלמידים שזכאים, אנחנו מדברים על עלות של 2 מיליוני שקלים לרשות המקומית, בהשתתפות - ופה נאמר, ופעם ראשונה שאני שומע - של 50%.

בועז כהן: לדעתי, ועד כמה שבדקתי את העובדות--

זבולון אורלב: לזכאים.

בועז כהן: --מועבר לנו סכום רק של 992 שקלים, זה סדר גודל של 40%.

בועז כהן: זאת אומרת, שאנחנו צריכים לממן את ההסעות בסכומים של מיליוני שקלים.

בועז כהן: אנחנו עושים את זה, ועשינו את זה, למעט בשנה האחרונה.

בועז כהן: בשנה האחרונה משרד הפנים, כתוצאה ממצב הרשות, החליט, ביוזמתו, שהוא מבטל את ההסעות, אלא אם כן תהיה השתתפות של ההורים.

זבולון אורלב: לא שקלתם לעשות הבחנה בין זכאים ללא זכאים?

בועז כהן: עשינו גם את ההבחנה הזאת, ומבחינתו גם זכאים היו חייבים לשלם.

בועז כהן: הוא חייב אותנו- - -

זבולון אורלב: קיבלתם הוראה בכתב?

בועז כהן: לדעתי, כן.

זבולון אורלב: גם תלמידי "המעין" וגם תלמידי החינוך החרדי משלמים את ההסעות שלהם?

בועז כהן: חד-משמעית כן.

בועז כהן: אני אישית דיברתי, גם בשיחות טלפוניות גם עם החשב המלווה.

בועז כהן: יש לנו חשב מלווה- - -

זבולון אורלב: קיבלתם הוראה כזאת בכתב?

זבולון אורלב: אתה יכול לתת לי את ההוראה בכתב?

זבולון אורלב: אתה מוכן לשלוח לי את ההוראה בכתב?

בועז כהן: אני אנסה להמציא לך הוראה בכתב כזאת.

בועז כהן: קיבלנו הנחיה חד-משמעית לבטל את ההסעות, אלא אם כן התלמידים ישלמו.

בועז כהן: זה התחיל, כמובן, בחינוך הממלכתי, לאחר מכן זה עבר לחינוך הממלכתי-דתי.

בועז כהן: בסיכום עם ועדי ההורים ועם משרד הפנים החלטנו על השתתפות מסוימת, בין 800 ל-1,000 שקלים.

בועז כהן: הקמנו ועדת הנחות שתדון נקודתית בכל אחת מהמשפחות, במצב הכלכלי וכו', על מנת לתת הנחות.

בועז כהן: זה קרה לגבי הממלכתי.

זבולון אורלב: היית בקשר עם משרד החינוך, עם ממונה על ההסעות במחוז, עם משרד החינוך?

זבולון אורלב: בכל זאת הם מממנים לכם, הם ממונים על הנושא הזה.

זבולון אורלב: יש הנחיות חוזר מנכ"ל.

זבולון אורלב: היה לכם איזה קשר?

זבולון אורלב: קיבלתם אישור?

זבולון אורלב: התייעצתם עם משרד החינוך בסוגיה הזאת?

בועז כהן: אני אפנה את השאלה למנהל מחלקת החינוך, יאיר רומח.

זבולון אורלב: היה לכם קשר עם משרד החינוך בסוגיה הזאת?

יאיר רומח: ערכנו את התחשיב הכולל פר ילד להסעה, ואנחנו יודעים בדיוק כמה משרד החינוך מממן כל ילד להסעה מהסוג הזה, ומביאים את זה בחשבון בתחשיב הכולל.

זבולון אורלב: לא ענית לי.

זבולון אורלב: עכשיו דיווח ממלא-מקום ראש המועצה ביושר שהתקבלה הנחיה ממשרד הפנים, אמרו להם כך וכך, ואז המועצה החליטה כל מיני החלטות.

זבולון אורלב: אני שואל, האם המועצה קיבלה הנחיות רק ממשרד הפנים והחליטה החלטות עצמאיות?

זבולון אורלב: האם בתהליך הזה היה גם משרד החינוך?

זבולון אורלב: הוא אחראי במקרה על חוק חינוך חובה.

זבולון אורלב: היו לך פגישות?

זבולון אורלב: אתה מכיר את הממונה על ההסעות במשרד החינוך?

זבולון אורלב: יש גם ממונה למחוז, למיטב ידעתי.

זבולון אורלב: נכון, דודו לוי?

דודו לוי: כן.

זבולון אורלב: קוראים לו "מר דודו לוי", הוא עכשיו ממלא-מקום מנהל אגף הסעות והצטיידות.

זבולון אורלב: זה תפקיד בכיר מאוד במשרד החינוך.

זבולון אורלב: אגב, הוא שולט בסכום של קרוב למיליארד שקלים.

יאיר רומח: אני חושב בכל זאת שעניתי על השאלה, משום שיש לי קשר עם דודו לוי, כל הזמן אנחנו גם מתכתבים במייל.

יאיר רומח: קיבלתי ממנו את הנתונים.

זבולון אורלב: אני שואל, האם ההסדרים האלה נעשו בהתייעצות עם משרד החינוך.

יאיר רומח: לא.

יאיר רומח: משרד החינוך רק מסר לנו את הנתונים.

זבולון אורלב: שאלתי שאלה.

זבולון אורלב: אפשר לקבל עליה תשובה.

יאיר רומח: לא.

זבולון אורלב: זה כל מה שרציתי.

זבולון אורלב: יש עוד מישהו מהמועצה שרוצה להוסיף?

דוד שרביט: ברשותך, אני רוצה להתייחס לשאלה שנשאלה.

זבולון אורלב: מה תפקידך?

דוד שרביט: מזכיר המועצה.

דוד שרביט: לגבי העניין של דרישת המועצה ממשרד החינוך לקחת חלק במימון ההסעות, בגלל כל אותם נימוקים, לא נחזור עליהם, גם של מוטי חזיזה וגם של בועז כהן.

דוד שרביט: משרד החינוך, בהיסטוריה של ההחלטה לגבי בניית בתי הספר בשכונות הצפוניות ולגבי האינטגרציה, מלכתחילה – אתה דיברת על הסדרים – היה הסדר שמשרד החינוך מממן באופן מלא את עלות ההסעות לרשות המקומית בתחילת הדרך.

דוד שרביט: זה היה במהלך- - -

זבולון אורלב: אני מניח שיש איזה מסמך.

דוד שרביט: במהלך 1992.

זבולון אורלב: על ההסדר שאני אומר, על 50% פר הסעה יש מסמכים.

דוד שרביט: לאורך השנים משרד החינוך- - -

זבולון אורלב: שאלתי, אדוני, האם יש הסדר.

זבולון אורלב: אם יש הסדר בין המועצה, שהקצאת הקרקע לבית הספר נקבעה באתר מסוים, תוך התחייבות של המשרד לממן את ההסעות, זה עניין אחר.

דוד שרביט: אין התחייבות כזאת.

דוד שרביט: משרד החינוך הכיר בצורך של הרשות המקומית, ולאורך השנים, שיאיר רומח מדבר עליהן, משרד החינוך התבקש לממן את הפער הזה.

בועז כהן: אני אוסיף.

זבולון אורלב: אני לא יכול לתת להוסיף, נתתי לך הרבה זמן, מעל ומעבר.

זבולון אורלב: יש לי רק עוד שאלה אחת.

זבולון אורלב: האם בכל זאת לא ראיתם הבדל בין אלה שלומדים ביישוב לבין אלה שנאלצים לקיים את חוק חינוך חובה מחוץ ליישוב?

זבולון אורלב: מחר בבוקר יגיד לך הורה: אני רוצה חינוך ממלכתי-דתי, לא רוצה לשלם.

זבולון אורלב: מה תעשה?

זבולון אורלב: מה תעשה?

זבולון אורלב: אני, אגב, קורא להורים, חד-משמעית, לא לשלם.

זבולון אורלב: מה תעשה?

זבולון אורלב: איך אתה תקיים את חוק חינוך חובה.

דוד שרביט: השאלה צריכה להיות מופנית למשרד החינוך.

זבולון אורלב: אדוני, שאלתי אותו.

זבולון אורלב: המועצה החליטה, לא הוא החליט.

דוד שרביט: לא.

זבולון אורלב: סליחה, אדוני.

זבולון אורלב: סליחה.

זבולון אורלב: מה תעשה?

זבולון אורלב: ואני אומר אותו דבר גם לגבי הזכאים בחינוך הממלכתי, שלא תהיינה אי הבנה.

זבולון אורלב: כל הזכאים - לא רוצים לממן.

בועז כהן: את אותה הקריאה ואת אותה הבקשה הפנינו למשרד הפנים, בדיוק באמירה שלך.

זבולון אורלב: למה למשרד הפנים ולא למשרד החינוך?

בועז כהן: משרד הפנים- - -

רונן אברהם: אתה מסלף את העובדות.

זבולון אורלב: סליחה, אדוני, תאפשרו לממלא-מקום ראש המועצה לדבר.

יעקב לוי: הוא אמור לדבר בהגינות, הוא אמור לדבר ביושר.

זבולון אורלב: אדוני, אדוני, מה זה פה?

זבולון אורלב: זה לא ישיבת מועצת הרשות.

יעקב לוי: הוא מדבר על- - -

זבולון אורלב: אדוני, אני קורא אותך לסדר פעם ראשונה.

זבולון אורלב: בפעם השלישית יוצאים החוצה.

רונן אברהם: אם אפשר לתת לו רשות לדבר, כי הוא נציג ההורים- - -

זבולון אורלב: ראיתי.

זבולון אורלב: אני אשתדל.

בועז כהן: זה נכון שמשרד החינוך אחראי על חינוך חובה, ואנחנו, כרשות, חייבים לעמוד באותה התחייבות.

בועז כהן: אבל בינתיים, מי שחותם לנו ומי שנותן הנחיות למערך ההיסעים זה לא אנחנו, זה החשב המלווה.

בועז כהן: כאשר "אגד" קיבלו הוראה חד-משמעית שלא ישולם להם אם הם לא יקבלו אישור של החשב המלווה, שם הידיים שלנו היו כבולות, ובזה נעצרנו.

בועז כהן: ביקשנו השתתפות של הורים, לא אמרנו שההורים יממנו את מלוא התשלום.

בועז כהן: לגבי השאלה הספציפית ששאלת, מה אנחנו כרשות נעשה, אנחנו נפעל ככל יכולתנו על מנת לאפשר את החינוך.

בועז כהן: אם לא תהיה אפשרות, נאלץ לממן כרטיסיות לאותם ילדים, עם כל הכאב והצער.

בועז כהן: בשורה התחתונה, נשמח אם ועדת החינוך תפנה למשרד החינוך להגדיל את התקציב, להגדיל את ההשתתפות של ה-50% בלבד, וזה יאפשר לנו להסיע, למרות המצב הכספי הקשה של הרשות המקומית.

זבולון אורלב: תודה רבה, אדוני.

זבולון אורלב: משרד החינוך.

זבולון אורלב: מה תפקידך, גברתי, במועצה המקומית?

אפי חפציבה והב: אני יושבת-ראש ועד ההורים של בית הספר היסודי במבשרת ציון.

זבולון אורלב: אחרי משרד החינוך תדבר יושבת-ראש ועד ההורים של החינוך הממלכתי.

אריק אשבל: גם אני פה.

אריק אשבל: גם אני נציג של ההורים, של הממלכתי-דתי.

זבולון אורלב: אחד מההורים ידבר.

זבולון אורלב: תחליטו מי ידבר.

מוטי חזיזה: הם לא יושבי-ראש ועדי הורים.

אריק אשבל: נציגים.

רונן אברהם: למה היתה לך סיבה להגיד את זה?

זבולון אורלב: דודו לוי.

דודו לוי: הסיפור של משרד החינוך, שאנחנו פועלים בהתאם לכל ההנחיות שקיימות בחוזר המנכ"ל.

דודו לוי: כל הילדים שנמצאים זכאים להשתתפות המשרד בהסעות, המשרד מעביר עבורם את ההשתתפות.

דודו לוי: זכאים, זה אומר שהם לומדים במגמה שההורים בחרו בה - הממלכתי או הממלכתי-דתי - שהם בגיל המתאים ושהמרחק מהבית לבית הספר עונה על הקריטריון של המרחק כמפורט בחוזר המנכ"ל.

דודו לוי: גם לילדים שלומדים בירושלים, שאין להם שום פתרון חינוכי ביישוב והם נאלצים לנסוע לירושלים.

דודו לוי: עבור כל הילדים האלה אנחנו נותנים את ההשתתפות שלנו בתעריף שנקרא "פר תלמיד".

דודו לוי: בכל רשות מקומית בארץ יש תעריף שנקבע עבור התלמידים שלה, ומהתעריף הזה אנחנו נותנים 50% של המשרד.

זבולון אורלב: האם התעריף לגבי הממלכתי והממלכתי-דתי שונה במבשרת, כי פה יש פתרון בתוך היישוב ופה אין פתרון בתוך היישוב?

דודו לוי: לא.

דודו לוי: איך נקבע התעריף?

דודו לוי: התעריף הוא ממוצע לילד ביום.

דודו לוי: הוא נקבע על-פי ההוצאה הכללית של הרשות, שאושרה על-ידי המשרד, בחלוקה למספר התלמידים הזכאים ומספר ימי השנה, וכך מגיעים לתעריף ממוצע של ילד ליום.

זבולון אורלב: לא הרי נסיעה מעין-חמד לתוך היישוב, שהיא הסעה מאוד מוצדקת, גם מפני השיפועים וכדומה, כהרי הסעה ממבשרת לירושלים.

דודו לוי: זה בדיוק העניין, לוקחים את ההוצאה הכללית.

זבולון אורלב: זה נכון מה שאמרתי, שהיא אמורה לכסות 50% מההוצאה.

דודו לוי: בהחלט כן.

זבולון אורלב: האם התייעצו אתכם לגבי שינויי גביית התשלומים וכדומה?

דודו לוי: לא התייעצו אתנו - קיבלנו גם העתק של הפנייה של מוטי חזיזה - בסך הכול, את החלק שלנו אנחנו מעבירים בצורה מסודרת מדי חודש בחודשו.

דודו לוי: איך הרשות פועלת מול התושבים שלה, על זה לנו אין שליטה.

זבולון אורלב: אני מבין שעניין הממוצעים זה רק עניין של נוחות.

דודו לוי: זאת החלטה שהתקלה לפני שנים, כדי לפשט את זה.

זבולון אורלב: אתה יודע מה הסטטיסטיקה של ממוצע.

דודו לוי: זה כדי לפשט את העבודה, גם של המשרד וגם של הרשויות.

בועז כהן: אנחנו לא מבקשים לפשט, אנחנו מבקשים 50%.

זבולון אורלב: אגב, לפי הממוצע, כל ילד רביעי בישראל הוא סיני, כי הרי הממוצע בעולם שכל ילד רביעי זה סיני.

זבולון אורלב: זה עניין של ממוצעים.

זבולון אורלב: נכנסתם לעובי הקורה, לאור הפנייה של מר חזיזה, להבין מה קורה כאן?

זבולון אורלב: מה תעשו, אגב, אם ההורים מחר אומרים: לא רוצים לשלם.

זבולון אורלב: אנחנו רוצים חינוך חינם, רוצים חינוך ממלכתי-דתי.

זבולון אורלב: מה תעשה?

דודו לוי: אנחנו לא יכולים לחייב את הרשות להסיע.

זבולון אורלב: מי שמופקד על חוק חינוך חובה זה ראש הרשות המקומית יחד עם שר החינוך.

זבולון אורלב: מה תעשו?

זבולון אורלב: מר שפיגל, היועץ המשפטי, תציג את המצב.

לירן שפיגל: נתחיל מהסוף.

לירן שפיגל: לא ברור לנו מה התשתית המשפטית שעל-פיה החליטה הרשות המקומית לדרוש השתתפות.

לירן שפיגל: נשמח לקבל חוות-דעת של היועץ המשפטי של הרשות שתסביר לנו מה- - -

זבולון אורלב: לירן שפיגל, אתה הרי יודע יותר טוב ממני, שכל התשלומים שהורים חייבים לשלם הם לא חייבים, יש רק תשלום חובה אחד - ביטוח.

זבולון אורלב: יתר התשלומים הם תשלומי רשות.

זבולון אורלב: ואתה יודע שגם תשלומי הרשות, השר קובע בהתייעצות, לא צריך באישור, נדמה לי.

לירן שפיגל: באישור.

זבולון אורלב: גם תשלום ההזנה של מפעל ההזנה צריך התייעצות או אישור.

לירן שפיגל: גם אישור.

זבולון אורלב: יש אומנם תוכנית לימודים נוספת, הנקראת 'תל"ל', לא צריך להתייעץ אתנו.

זבולון אורלב: נדמה לי שאלה התשלומים המוכרים בגבייה של רשות מקומית, רשות שלטונית, מהורים.

זבולון אורלב: הנה, אתה מהלשכה המשפטית, יושב פה ושומע, שלצורך קיום חוק חינוך חובה גובים כסף מהורים.

זבולון אורלב: מה זה הדבר הזה?

זבולון אורלב: ואתם יושבים אדישים?

זבולון אורלב: למה האדישות הזאת?

זבולון אורלב: למה אתה אומר שאתה צריך לבדוק?

זבולון אורלב: אתה לא יודע?

לירן שפיגל: הרשות המקומית קיבלה הנחיה ממשרד הפנים.

לירן שפיגל: יכול להיות שיש פה הוראה בדין, שאני לא מכיר.

לירן שפיגל: נשמח לקבל התייחסות.

לירן שפיגל: מעבר לזה, האחריות לקיום הסדרי תחבורה מוטלת על הרשות המקומית, והיא צריכה לדאוג לכך.

זבולון אורלב: מי שמופקד על חוק חינוך חובה, אתה יודע שזה השר, שאתה עובד במשרדו.

זבולון אורלב: אני רוצה קודם כול לומר לך, אדוני הממלא-מקום, שבתקנות לימוד ממלכתי חובה וחינם, שזה תקנות של חוק חינוך ממלכתי או חוק חינוך חובה?

לירן שפיגל: התקנות הן תקנות לימוד חובה וחינוך ממלכתי (רישום), תקנה 7.

זבולון אורלב: 7(ב) לצורך העניין.

זבולון אורלב: אומרת: "(1) המרחק בין בתי-הספר לבין מקום מגורי התלמידים יהיה לא יותר משני קילומטרים, ואם היה התלמיד בכיתה ה' ומעלה – לא יותר משלושה קילומטרים".

זבולון אורלב: אמרת "2.5".

זבולון אורלב: קודם כול, תדע שיש תקנות שכתובות ברשומות, מפורסמות וכו'.

בועז כהן: ידוע לי שהיה גם ניסיון לשנות.

זבולון אורלב: תקנה משנה 2 בוטלה.

זבולון אורלב: תקנה משנה (3): "אם אין בידי רשות החינוך המקומית להעמיד את המרחק בין בתי הספר לבין מקום מגורי התלמידים כאמור" למעלה - כלומר, המרחק הוא יותר משני קילומטר עד כיתה דל"ת, כולל כיתה דל"ת, או שלושה קילומטר מה"א ומעלה - "רשאית היא לקבוע בתחום שיפוטה אזורים גדולים יותר, ובלבד שקיימת בהם תחבורה ציבורית לתלמידים הגרים בקצות האזורים, או שרשות חינוך מקומית תאפשר תחבורה כאמור" - תחבורה מאורגנת - "אין התחבורה הציבורית מספקת ומתאימה" - אלה מלים מאוד משמעותיות "מספקת ומתאימה" - "לילד פלוני" - כגון ילד בכיתה בי"ת, שצריך לחצות דרך שאמרת שאתה לא רוצה שהוא יחצה, כגון שהוא צריך לנסוע שעה וחצי, כגון שהוא צריך להחליף שני אוטובוסים וכו' וכו' - "תקבע רשות החינוך המקומית הסדרי תחבורה נאותים אחרים עבורו".

זבולון אורלב: לא כתוב כאן שמותר לגבות.

זבולון אורלב: כדי שרשות מקומית תוכל לגבות, היא צריכה היתר בחוק.

זבולון אורלב: יגיד לך את זה כל יועץ משפטי.

זבולון אורלב: אם כותבים "תקבע רשות החינוך המקומית הסדרי תחבורה נאותים" היא צריכה גם לממן אותם.

זבולון אורלב: זה לדעתי פשוטו של מקרא, וכך אגב היה כל השנים.

זבולון אורלב: ההסדרים האלה שמתחילים לגבות מהורים עבור הסעות לקיום חינוך חובה הוא דבר שלא היה.

זבולון אורלב: תשאל את מר לוי.

זבולון אורלב: אני מוותיקי החינוך, ואני אומר לך שזה מעולם לא היה.

זבולון אורלב: אני מודה, אגב, זה לא רק אצלכם.

זבולון אורלב: אתם לא היחידים.

יהודית אייזנר: כשזה מתחיל מרשות מקומית אחת זה מתפשט.

זבולון אורלב: אני מודה.

זבולון אורלב: קודם כול, נדבקתם מירושלים.

זבולון אורלב: ירושלים מאז ומעולם היתה המפרה הבוטה ביותר מסיבות שאני לא רוצה כרגע להיכנס אליהן, אבל היא הרשות הגדולה היחידה שמפרה.

זבולון אורלב: באחרים יש הפרות, לא כוללות את כל היישוב.

זבולון אורלב: מה שעשיתם, למיטב ידיעתי - ויתקן אותי מר לוי - כרשות, שמחייבת את כל אלה שמגיעים בהסעות לבית הספר, ללא יוצא דופן, לשלם תשלום חובה.

זבולון אורלב: אני מבין שאם הוא לא משלם, הוא לא עולה להסעה.

אריק אשבל: באיומים.

קריאה: נכון.

זבולון אורלב: אדוני אמר "נכון".

זבולון אורלב: זה דבר שבלתי מתקבל על הדעת.

זבולון אורלב: נאפשר לשני הנציגים של החינוך הממלכתי והממלכתי-דתי.

זבולון אורלב: החינוך הממלכתי בראש, הוא גם יותר גדול.

אפי חפציבה והב: כולנו מודעים למצב הכלכלי הרעוע של המועצה שלנו והאילוצים התקציביים, אבל אני חושבת, וכמוני עוד הרבה אחרי, שהחשב המלווה רוצה שורה תחתונה של איזה איזון, ולא כל כך משנה לו מאיפה לוקחים את הכסף הזה.

אפי חפציבה והב: הם יכולים לקצץ במקום אחר את הכסף שהם נדרשים, למה מההסעות?

אפי חפציבה והב: אצלנו משום מה כל הזמן מקצצים בחינוך, והפעם זה נפל על ההסעות.

אפי חפציבה והב: אם ייקחו את הכסף הזה ממקום אחר, לא יצטרכו לקצץ בהסעות.

זבולון אורלב: חוק הכלים השלובים.

זבולון אורלב: חוק התקציבים השלובים.

בועז כהן: רק שאין קיצוץ בחינוך, וזאת אמירה אחרת.

אפי חפציבה והב: יש קיצוץ.

בועז כהן: זה לא נושא הדיון.

זבולון אורלב: זה לא נושא הדיון, אני לא מנהל תקציב המועצה, קטונתי מלנהל את תקציב המועצה.

יהודית אייזנר: תלוי גם מה תקציב החינוך וזה גם תלוי ביחס לרשויות אחרות.

זבולון אורלב: אני בסך הכול יושב-ראש ועדת החינוך.

זבולון אורלב: מי אני שאני אנהל תקציב?

זבולון אורלב: נציג ההורים של הממלכתי-דתי.

יעקב לוי: הבחור הזה ידבר, רק אני, ברשותך, אגיד מלה אחת.

יעקב לוי: קודם כול, אני מבקש סליחה בשם ראש הוועד.

יעקב לוי: אמר פה מר חזיזה שראש הוועד לא נמצא.

יעקב לוי: אבא של בעלה נפטר הבוקר.

זבולון אורלב: רבותי, אנחנו מצומצמים בזמן.

יעקב לוי: לגבי התקציב.

יעקב לוי: המועצה הציבה שני יעדים: 250,000 שקל קיצוץ בשנת 2009, ו-500,000 שקל בשנת 2010, אבל אנחנו עוברים מהפכה דרמטית במבשרת, אנחנו הופכים להיות יישוב לעשירים בלבד, וכל ציבור השכירים וזוגות צעירים עובר טרנספר כלכלי.

זבולון אורלב: אדוני.

זבולון אורלב: תחליט מי מדבר בשם ההורים, אתה או הוא?

יעקב לוי: הוא.

רונן אברהם: הוא.

זבולון אורלב: אם אפשר לעניין ההסעות.

זבולון אורלב: זו לא ועדת הפנים, אני לא מוסמך, וזה לא המקום הנכון לדון בשאלות של ניהול המועצה את תקציב המועצה.

זבולון אורלב: זה לא השולחן הנכון.

זבולון אורלב: אני לא עוסק בזה.

זבולון אורלב: אותי מעניין רק דבר אחד - הילדים.

זבולון אורלב: אני מתעסק בילדים.

זבולון אורלב: במבוגרים תתעסקו במקום אחר.

יעקב לוי: אני מדבר גם על הילדים.

יעקב לוי: ומה לעשות, את הכסף משלמים המבוגרים.

יעקב לוי: המועצה הציבה יעדים בקיצוץ: 250,000 שקלים בשנת 2009, 500,000 שקלים ב-2010, כשהיא בונה על זה שאולי היא תגיע.

יעקב לוי: אלה אבני הדרך שהם הציגו בפני משרד הפנים.

יעקב לוי: המועצה קיבלה החלטה לפני כמה שבועות שהיא מקצצת את ההסעות בכל היישוב, וזה חיסכון של קרוב לשלושה מיליוני שקלים.

יעקב לוי: זאת אומרת, המועצה עברה מזמן את המכסה של היעדים שאותם היא ביקשה לקצץ.

יעקב לוי: מעדכנים אותי החברים שאתה עשית עבודה יפה לגבי מה שאילצתם אותם להתמודד, בעוד שלנו, כתושבים, לא עושים חשבון, לא אותו גזבר לאדם שמייצג זרם אחר בדת בכלל ומעוניין בהכחדה שלנו, אם תרצו לפתח את הדיון.

זבולון אורלב: אני חייב לתקן אותך.

זבולון אורלב: אתה רואה, אני יהודי שומר תורה ומצוות מהמפד"ל, ובתפקידי כיושב-ראש ועדת החינוך אני יושב-ראש ועדת החינוך של כלל ילדי ישראל, כולל יהודים, כולל ערבים.

זבולון אורלב: אני צריך לדאוג לכלל ילדי ישראל.

זבולון אורלב: הוא עכשיו בתפקיד של ממלא-מקום, מחזיק תיק חינוך, הוא חייב בנאמנות לגבי כלל התלמידים ללא כל הבחנה איזה ילד לומד באיזו מגמה, ואני מקווה שכך אומנם הדבר נעשה.

זבולון אורלב: חזקה על ממלא תפקיד ציבורי שהוא יגלה נאמנות לתפקידו הממלכתי, לתפקידו השלטוני, וינהג בשוויוניות מלאה כלפי כלל התלמידים.

יעקב לוי: מהפה שלך לקדוש ברוך הוא.

זבולון אורלב: כך אני נוהג לעשות, ואני רוצה לקוות שכך כולנו היינו עושים.

יעקב לוי: גם אני הייתי מקווה, אבל העובדות מוכיחות אחרת.

יעקב לוי: הם עמדו בקיצוץ שהם היו אמורים לבצע, ולמרות הכול, האוכלוסייה הכי קשה נאלצת לעזוב את היישוב.

יעקב לוי: הסבירו פה לפני, אני לא רוצה להלאות אתכם, שעה הלוך, שעה חזור, נתק חברתי מהילדים שהם לומדים אתם, והשורה התחתונה - כספי הורים.

יעקב לוי: במבשרת משלמים 1,000 שקלים כספי הורים לבית הספר, כשאנחנו נאלצים להתמודד עם תשלום של 3,500 עד 5,500 שקלים בבתי הספר בחוץ, והחברים הנכבדים שהוציאו אותנו מהיישוב, אמרו: אנחנו משלמים את ההסעות ואת כספי ההורים.

זבולון אורלב: תודה.

זבולון אורלב: המועצה גם משלמת את אגרת תלמידי החינוך לעיריית ירושלים?

בועז כהן: בוודאי.

יעקב לוי: המועצה משלמת אגרה?

זבולון אורלב: אגרת תלמידי חוץ.

אריק אשבל: ברשות

אריק אשבל: כם, אני רוצה להשלים רק כמה דברים קטנים.

אריק אשבל: אני לא נציג של אף אחד.

אריק אשבל: אני הורה לילדים בממלכתי-דתי.

אריק אשבל: מה שקרה עד כה, ששנים המועצה הזניחה את כל הנושא של הממלכתי-דתי, ולכן הגענו לאן שהגענו.

אריק אשבל: לראיה, נוכחות של ראש המועצה, שנתנו לו במה כל כך חשובה - ואנחנו מעריכים את זה, ותודה למוטי חזיזה שארגן את זה - ראש המועצה לא ראה לנכון להגיע, וזה חבל.

אריק אשבל: אנחנו רואים את החברים הנכבדים פה, ואני מכבד אותם אחד-אחד, שבזמן האחרון נאלצו לעשות, בגלל הלחצים שהפעלנו כהורים.

אריק אשבל: עד עכשיו לא עשו שום דבר בנושא הזה, ובגלל זה הגענו למצב הזה.

אריק אשבל: ויש תחושה של מין טרנספר מן היישוב של חברה כמונו, ורוצים להקים חברה פלורליסטית חילונית, ובסדר, תהיה איזו פינת חי, שנשמר אותה, של דתיים, במסגרת מה שאפשר.

אריק אשבל: על כך אנחנו מצרים, ולכן אנחנו פה.

אריק אשבל: אני רוצה לציין שעשינו הרבה הרבה מעבר מול הרשויות לעומת מה שהיו צריכים לעשות המייצגים שלנו והנבחרים שלנו.

זבולון אורלב: אמר מר חזיזה בדבריו, שהוא יודע שאם היה בית ספר ממלכתי-דתי ביישוב היו הורים שהיו שולחים את ילדיהם ללמוד בו, ובגלל ההסעות ומימון ההסעות, ואין להם כסף לממן את ההסעות.

זבולון אורלב: נגד דעתם, ואולי דתם, הם שולחים את הילד ללמוד בחינוך ממלכתי.

אריק אשבל: אני שמח שהעלית את הנושא.

זבולון אורלב: אתה מכיר את המציאות הזאת?

אריק אשבל: אני מכיר.

אריק אשבל: זה רשום אצלי בדף, בין 30% ל-40%.

אריק אשבל: אני בקשר עם הרבה אנשים, על אף שאני זמן קצר יחסית במבשרת, אך מאוד מוכר, אולי בגלל הדמות המוזרה שלי קצת.

אריק אשבל: כשאני מדבר אתם אומרים לי: מה השאלה, היינו שמים בממלכתי-דתי.

אריק אשבל: אנחנו לא רוצים לעבור את כל מה שאתם עוברים.

זבולון אורלב: בין 30% ל-40% מאלה שלומדים בממלכתי?

קריאות: כן.

קריאות: כן.

זבולון אורלב: למה הממלכתי-דתי נסגר מחוסר תלמידים?

אריק אשבל: זו שאלה טובה.

יעקב לוי: כי לא תקצבו אותו.

אריק אשבל: תשאל את הגורמים המוסמכים.

אריק אשבל: אני חדש ביישוב, יחסית.

זבולון אורלב: תודה רבה.

זבולון אורלב: משרד הפנים.

זבולון אורלב: נמצא אתנו סיוון להבי.

זבולון אורלב: לכאורה, ההנחיות שלכם, כפי שאמר ממלא-מקום ראש המועצה לא עולות בקנה אחד עם חוק חינוך חובה ועם התקנות.

סיוון להבי: אני רוצה לעשות קצת סדר, ברשותך.

סיוון להבי: משרד הפנים מלווה את הרשות המקומית זה כמה שנים.

סיוון להבי: מדובר אכן ביישוב ברמה סוציו-אקונומית 8, אבל בעיית הקוטביות ביישוב ידועה.

סיוון להבי: לפני שנה בדיוק, ב-18 בדצמבר 2008, נחתמה תוכנית הבראה לרשות.

סיוון להבי: בתהליך הכנה של תוכנית הבראה נפגש משרד הפנים עם נציגי הרשות, ואנחנו עושים ביחד תהליך בחינה של תקציב הרשות, ומטרתו לבחון כיצד הרשות יכולה להגדיל את ההכנסות שלה ולצמצם את ההוצאות שלה.

סיוון להבי: מבשרת ציון נמצאת בגירעון מצטבר בסביבות 30%, שזה גירעון מצטבר שהרשות לא יכולה לעמוד בו.

סיוון להבי: מטרתה של תוכנית ההבראה היא לסייע לרשות במענקים ובהלוואות, לצמצם את הגירעון המצטבר, לשלם לספקים.

סיוון להבי: אחרת יחזור המצב שכבר היה במבשרת, של ועדה ממונה, שתנהל את היישוב.

סיוון להבי: הרשות היא זו שקובעת היכן היא יכולה להגדיל את ההכנסות ולצמצם את ההוצאות.

זבולון אורלב: נתתם להם היתר לגבות תשלום עבור שירות חינוכי כשאין בחוק שום אסמכתה לתשלום הזה?

סיוון להבי: מיד, מר אורלב, נגיע לנקודה.

דוד שרביט: כפו עלינו, לא רק נתנו לנו- - -

סיוון להבי: במסגרת הכנת תוכנית ההבראה, הרשות החליטה לבצע סקר נכסים ביישוב.

סיוון להבי: המטרה של הסקר הוא להעלות את ההכנסות, והחליטה בנוסף להתייעל בפעולות כלליות, החליטה לבצע קיצוצים בהוצאות הרשות, ובראשן קיצוץ בהסעות.

סיוון להבי: הרשות מממנת, ללא כל יכולת, סכומים אדירים מדי שנה של הסעות.

זבולון אורלב: עכשיו גם הבנת שהיא מממנת הסעות גם ללא זכאים?

סיוון להבי: אכן.

זבולון אורלב: אין לי נגד זה שום דבר, אגב, שלא תהיינה אי הבנות.

זבולון אורלב: אני בעד זה שכל תלמיד יחכה לו טקסי ליד הבית, שייקח אותו לבית הספר.

סיוון להבי: החשב המלווה אמון על אכיפתה של תוכנית ההבראה, ובכלל זה החלטה של הרשות לקצץ בהסעות.

זבולון אורלב: לא משרד הפנים נתן לה הוראה לחייב את ההורים בתשלום בהסעות?

סיוון להבי: משרד הפנים פנה אל הרשות בפנייה לקיצוץ בהוצאות שלה.

דוד שרביט: גם בנושא התלמידים.

זבולון אורלב: סליחה, אדוני, אני קורא אותך לסדר בפעם הראשונה.

סיוון להבי: אחרי בחינת הוצאות הרשות, הרשות בחרה לשים אבן דרך של קיצוץ בהסעות, אחרי שהיא בחנה את תקציב ההסעות.

זבולון אורלב: אני מהיהודים שאוהב לשאול שאלה ולקבל תשובה.

זבולון אורלב: נשמעה טענה שמשרד הפנים כפה על הרשות המקומית לחייב את ההורים בתשלום עבור ההסעות.

זבולון אורלב: האם העובדה הזאת נכונה, כן או לא?

זבולון אורלב: האם היא ידועה לך?

סיוון להבי: משרד הפנים היה שותף בגיבוש תוכנית הבראה, שבמסגרתה קיצוץ של הסעות ב-250,000 שקלים.

זבולון אורלב: אני צריך לדעת מי החליט על הטלת התשלום שבעיני הוא בלתי חוקי בעליל?

זבולון אורלב: האם משרד הפנים כפה זאת על הרשות המקומית או שהרשות המקומית, כפי שניתן היה להבין מדבריך, היא שהחליטה על כך?

סיוון להבי: זו החלטה של מליאת הרשות, ולדעתנו, היא החלטה לגיטימית.

זבולון אורלב: תודה.

רונן אברהם: תן לי שתי דקות, כי הייתי בקיא בכול.

זבולון אורלב: יכולתי לתת לנציג אחד של ההורים.

זבולון אורלב: זמננו מוגבל.

רונן אברהם: אני לא נציג של ההורים, אני חבר מועצה.

רונן אברהם: אפשר בבקשה?

זבולון אורלב: ממלא-מקום ראש המועצה, מזכיר המועצה, מוטי חזיזה ואתה.

זבולון אורלב: כל אחד משפט אחד, ואני מסיים.

בועז כהן: אני רוצה לחדד ולהגיד בצורה חד-משמעית, אבל חד-משמעית: משרד הפנים הנחה את הרשות המקומית לגבות כסף גם מזכאים, וגם מזכאים של הממלכתי-דתי, הוא כפה עלינו את הסכומים.

זבולון אורלב: מר כהן, דבריך מאוד ברורים.

זבולון אורלב: אמרת אותם.

זבולון אורלב: מזכיר המועצה, דוד שרביט.

דוד שרביט: אני אמשיך את דבריו.

דוד שרביט: ההנחיה של משרד הפנים לנו מבוססת על תוכנית הבראה שהוכנה ב-2008, ובה, מובלע בדרישה משותפת של הרשות ומשרד הפנים, מחייבת- - -

זבולון אורלב: אתה סותר את ממלא-מקום ראש המועצה.

דוד שרביט: אני לא סותר.

זבולון אורלב: אתה אומר: החלטה משותפת, הוא אומר: החלטה כפויה של משרד הפנים.

דוד שרביט: מה שמשרד הפנים דורש זה, לפעול על-פי תוכנית הבראה, שבה יש- - -

זבולון אורלב: מי קבע שבתוכנית ההבראה הזאת יגדילו את ההכנסות- - -

דוד שרביט: זו היתה הדרישה של משרד הפנים ערב התוכנית.

זבולון אורלב: תודה רבה.

זבולון אורלב: חבר המועצה.

רונן אברהם: אני חבר מועצה במבשרת ציון.

רונן אברהם: הייתי בכל מהלך ההסעות מתחילתן.

רונן אברהם: ליוויתי את ההורים, הייתי גם במשרד החינוך.

זבולון אורלב: מה תרומתך לדיון?

רונן אברהם: פינצ'י מור ממשרד הפנים, האיש שאחראי על משרד הפנים, העביר לחשבים המלווים- - -

זבולון אורלב: קוראים לו "רני פינצי", מנהל אגף השלטון המקומי במינהל השלטון המקומי במשרד הפנים.

זבולון אורלב: הוא היה רפרנט שלי כשהייתי במשרד החינוך.

זבולון אורלב: מה תרומתך, אדוני?

זבולון אורלב: בבקשה.

רונן אברהם: מר פינצי אמר שההחלטה היא ודאית של רשות המועצה.

רונן אברהם: כפי שהוא אומר: במליאה, מה שחברי המועצה העלו, שממלכתי-דתי לא ישלמו כספים לנסיעות לבתי הספר.

יעקב לוי: היה מתנגד אחד.

רונן אברהם: קם לנו מתנגד, שזה הממלא-מקום, בועז כהן, שהוא התנגד לקטע הזה.

רונן אברהם: לפחות ראש המועצה אמר לנו, אני לא יודע אם אתה יודע את זה.

רונן אברהם: משרד החינוך פה, ואתה נמצא פה.

רונן אברהם: יש לנו שלוש בעיות מקור: דבר ראשון, בעיית עין-חמד.

רונן אברהם: עין-חמד מנותקת ממבשרת ציון, יש כביש ראשי שמתחבר לאבו-גוש וכל מיני יישובים ערביים, שם יש לנו בעיה עם כל כיתות אל"ף עד דל"ת, שמשום שלא היו נותנים להם הסעות, הם היו לוקחים טרמפים מהכבישים הראשיים לכיוון עין-חמד, והבנתי ממשרד החינוך שהם הלכו ובדקו את העניין של שני קילומטר ושלושה קילומטר, הם הלכו לבדוק את זה, ומה שהם עשו, הם לקחו מעין-חמד - אם אתה בודק מהכביש הראשי - אתה נוסע בכביש הראשי, אנחנו מגיעים לשלושה-ארבעה קילומטר לכל בית ספר שנמצא ביישוב.

רונן אברהם: במצב כזה כל עין-חמד זכאית לנסיעות ללא תשלום.

זבולון אורלב: תקצר בבקשה.

רונן אברהם: יש גם מעוז-ציון, שזה הקסטל, אין לנו שני אוטובוסים שמגיעים למבשרת ציון.

רונן אברהם: כדי להגיע לבית הספר אנחנו חייבים להוריד את הילדים מהקסטל לגשר, ובגשר זה הכביש הראשי שמתחבר לכיוון תל-אביב.

רונן אברהם: זאת אומרת, ילד בכיתה אל"ף, צריך לקחת את התיק שלו ולנסוע בשני אוטובוסים לבית הספר - לרדת בגשר של מבשרת ציון ולקחת עוד אוטובוס.

רונן אברהם: זה דבר שני.

רונן אברהם: הדבר השלישי זה הממלכתי-דתי.

רונן אברהם: הייתי המון פעמים בקשר עם משרד החינוך, הייתי בקשר עם יעל דביר, שהיא מחליפה את יהודית קוריאט, ושלחתי מכתב של ועדת חריגים למר דודו לוי בקשר לכל ההסעות ביישוב.

רונן אברהם: מה שקרה בממלכתי-דתי, שסגרו לנו את בתי הספר הממלכתיים-דתיים במשך כחמש-שש שנים.

זבולון אורלב: אדוני, משפט אחרון.

רונן אברהם: רגע.

זבולון אורלב: לא רגע, משפט אחרון.

רונן אברהם: משום שאנחנו ציבור שכירים, אנחנו לא יכולים לשלם את מה שמבקשים ממנו ביישוב, לא יכולים לשלם את הנסיעות שהמועצה דורשת.

רונן אברהם: במועצה, כמו שראית, לא יודעים את החוק של שני קילומטר ו-שלושה קילומטר.

רונן אברהם: כך נראית המועצה שלנו.

זבולון אורלב: מר אברהם, אל תנצל את טוב לבי.

רונן אברהם: השם ישמור אותך, אמן.

זבולון אורלב: תודה רבה.

זבולון אורלב: גם אותך.

זבולון אורלב: מר חזיזה, ממש-ממש בקצרה.

מוטי חזיזה: שאלת אם 40% עוזבים את היישוב משום שאין פה בית ספר ממלכתי-דתי.

מוטי חזיזה: רק כדי לסבר את האוזן, יש ארבעה גני חובה ממלכתיים-דתיים.

מוטי חזיזה: מתוכם 90 ילדים פחות או יותר עולים לכיתה אל"ף.

מוטי חזיזה: כמה מתוכם מגיעים בסופו של דבר לכיתה אל"ף, אם 120 נוסעים לירושלים מבי"ת עד וי"ו, זה החשבון.

מוטי חזיזה: אם כל שכבה אמורה להיות 90, אמורים להיות כ-600 תלמידים.

זבולון אורלב: תודה רבה.

זבולון אורלב: אני רוצה לסכם את הדברים, אבל לפני שאני מסכם אני רוצה לשאול את משרד החינוך.

זבולון אורלב: על פניו אני חושב שהדרישה לתשלום, אין לה בסיס חוקי.

זבולון אורלב: האם אני יכול, בהסכמה אתכם, לסכם שתבדקו את הסוגיה של פרשת ההסעות, את חוקיות התשלום, איך אפשר לקיים את חוק חינוך חובה, ותחזרו אלי?

זבולון אורלב: כמה זמן לוקחת בדיקה כזאת, חודש ימים?

לירן שפיגל: אדוני היושב-ראש, אנחנו נבדוק את זה.

לירן שפיגל: חודש ימים זה זמן סביר.

לירן שפיגל: אנחנו בכל זאת נבקש, אם אפשר, שהרשות המקומית או החשב המלווה, גם הם יסבירו לנו- - -

זבולון אורלב: לא.

לירן שפיגל: אני מבקש שזה יהיה בפרוטוקול- - -

זבולון אורלב: אתה מבקש שנאמר לפרוטוקול שהרשות המקומית תשתף פעולה אתכם, כולל גם משרד הפנים?

זבולון אורלב: אני אטיל עליכם לבוא בדברים עם משרד הפנים, עם הרשות המקומית.

זבולון אורלב: אדוני, ממלא-מקום ראש המועצה, אתה מסכים שנקים צוות בראשותו של משרד החינוך, כשבצוות יהיו משרד החינוך, משרד הפנים, הרשות המקומית, כדי לבדוק את סוגיית ההסעות ומימונן?

זבולון אורלב: חודש ימים סביר?

בועז כהן: סביר מאוד, ונשמח.

זבולון אורלב: תודה רבה.

זבולון אורלב: אני רוצה לסכם את הדיון ולומר: ראשית כול, הוועדה רוצה להודות למר מוטי חזיזה שהפנה תשומת לב הוועדה והעלה על סדר-היום את סוגיית התשלומים הנדרשים על-ידי המועצה המקומית לצורך מימון הסעות, לרבות הסעות--

קריאה: התשלומים הנדרשים מההורים.

זבולון אורלב: --התשלומים הנדרשים מההורים למימון הסעות--

יהודית גידלי: מימון הסעות לחינוך הממלכתי-דתי.

זבולון אורלב: גם הממלכתי וגם הממלכתי-דתי.

יהודית אייזנר: זכאיות על פי התקן.

זבולון אורלב: --שהתלמידים זכאים להן על-פי הנחיות משרד החינוך.

זבולון אורלב: הוועדה קובעת על פניו, כי לתשלומים אלה, הנדרשים מההורים, אין בסיס חוקי, ועל פניו הם סותרים את חוק חינוך חובה.

זבולון אורלב: אשר על כן החליטה הוועדה, בהסכמה עם משרד החינוך והרשות המקומית - האם גם משרד הפנים?

סיוון להבי: אני מאחר לדיון אחר, האם אפשר לשחרר אותי?

זבולון אורלב: אני רק רוצה שההחלטה תהיה מקובלת גם עליך - מקובלת.

זבולון אורלב: בהסכמה עם משרד החינוך, משרד הפנים והרשות המקומית תוקם ועדה ברשות משרד החינוך כדי לבדוק את סוגיית תשלומי ההורים, הבסיס החוקי לתשלומים אלה והסדרת הסעות על-פי הנחיות של משרד החינוך והתרבות, והמקובל בהסדרים בין משרד החינוך לבין השלטון המקומי.

בועז כהן: השתתפות אולי.

בועז כהן: גובה ההשתתפות.

זבולון אורלב: אמרתי "המקובל".

זבולון אורלב: זה כלול בהסדרים המקובלים.

רונן אברהם: עד שיגיעו להסדר, אם אפשר שלא לחייב אותנו בתשלומי הסעות.

דוד שרביט: הם לא מנהלים את המועצה.

יעקב לוי: יושב-ראש הוועדה יחליט.

אפי חפציבה והב: מדובר פה בבדיקה של הסוגיה המשפטית.

זבולון אורלב: לא רק הסוגיה המשפטית, גם הסוגיה של ההסדרים.

אפי חפציבה והב: של הזכאים.

אפי חפציבה והב: לגבי הלא זכאים, אם אין תשתית של תחבורה ציבורית נאותה, מה עושים גם הם בעניין הזה?

זבולון אורלב: לפי מה שאני מבין בתקנות, כל העניין של הסדרת תחבורה ציבורית נאותה חלה מעל שני קילומטר, היא לא חלה בתוך שני הקילומטר, אם אני מבין נכון.

לירן שפיגל: נכון.

יהודית אייזנר: יש פה עניין של מבנה היישוב.

זבולון אורלב: אני מציע שהוועדה תבדוק, גם בתוך המרחקים, אם יש בעיות המצדיקות הסעה שתמומן בהסדרים הקיימים.

זבולון אורלב: נכניס גם את הדבר הזה.

זבולון אורלב: בהסכמת משרד החינוך, משרד הפנים והמועצה המקומית, משרד החינוך יגיש את המלצותיו לוועדה בתוך חודש ימים, ותקוים ישיבת מעקב.

זבולון אורלב: מר חזיזה, הסיכום הזה מקובל עליך, או שיש לך עוד הערות?

יעקב לוי: לפטור את ההורים מתשלום עד אז.

מוטי חזיזה: בדיוק עד אז, שיפטרו ההורים מתשלום.

זבולון אורלב: מר כהן, אני ממליץ בפניכם, אם ניתן להשהות כרגע את סוגיית התשלום.

זבולון אורלב: אני לא מוסמך לתת הנחיות לחשב המלווה, אני יודע גם את מקומי וגם את מעמדי.

זבולון אורלב: על כל פנים, להביא בפני החשב המלווה והמועצה המקומית את המלצתנו.

זבולון אורלב: נצרף עוד המלצה, שלאור הבדיקה וההסכמה לקיים את הבדיקה, הוועדה פונה למועצה המקומית ולמשרד הפנים, הממונים על הסוגיה של המימון, להשהות את התשלום למשך החודש הקרוב, על מנת לאפשר בדיקה ראויה.

זבולון אורלב: אני מודה לכל הגורמים.

זבולון אורלב: תודה רבה.